text: IB3N | El Senat aprova la tramitació del Règim Fiscal de Balears, amb els vots en contra de PSOE
  IB3 Notícies > política > El Senat aprova la tramitació del Règim Fiscal de Balears, amb els vots en contra de PSOE
  El ple del Senat. /EFE
  20/10/2021 12:09h
  126 vots a favor (PP, ERC, Esquerra Confederal i Grup Mixt), 105 en contra (PSOE) i 16 abstencions (PNB, Junts per Catalunya i Bildu). És la votació que ha permès aprovar al Senat la presa en consideració de la Proposició de Llei relativa a la part fiscal del Règim Especial de les Illes. Una iniciativa del Partit Popular, entre la política i l'estratègia, que ha deixat els socialistes amb la contradicció de votar en contra d'una millora en el finançament per a Balears. El debat d'aquest dimecres ha tornat a deixar el pacte de govern autonòmic dividit en dos fronts: PSIB, fent pinya a Madrid, i Més per Mallorca, soci inesperat del Partit Popular per tirar endavant la iniciativa.
  El primer a intervenir ha estat el senador del PP, José Vicente Marí Bosó, que ha basat bona part del seu discurs a interpel·lar directament els senadors del PSIB: "Ser patriota, senyories, no consisteix a pegar-se cops al pit, sinó en fer un do de pit quan toca fer-ho. I avui és el dia, senyors del grup socialista. Avui s'ha de prendre en consideració i després ja arreglarem el que hàgim d'arreglar".
  L'ecosoberanista Vicenç Vidal, que havia presentat un text alternatiu, ha anunciat, finalment, el seu suport a la proposició del PP: "Des de Més per Mallorca sempre hem apostat pels acords de país que fan la vida més fàcil als nostres ciutadans i permeten aconseguir més recursos: en educació, sanitat, serveis públics… i això és en el que creiem". Segons Vidal, el seu partit ha posat "l'interès general per damunt l'estratègia de partit".
  Una decisió que segons ha reconegut a IB3 Notícies, ha enterbolit les relacions amb els seus socis de pacte autonòmic, ja de per si tensades després del recurs d'inconstitucionalitat als Pressuposts Generals.
  De fet, els socialistes parlen avui de deslleialtat, i així ho ha expressat a la tribuna el senador Cosme Bonet: "Si realment els importassin les Illes Balears, no només retirarien aquesta proposta deslleial amb el nostre autogovern, sinó que també donarien suport als Pressuposts Generals de l'Estat".
  L'anècdota del dematí s'ha produït durant el moment de la votació, que s'ha hagut de repetir per problemes tècnics. Així, la bancada popular, on hi havia asseguda la diputada i presidenta del PP Marga Prohens, ha celebrat la victòria per partida doble.